Name van nuwe universiteite bekend gemaakPres. Jacob Zuma het Donderdag die name van die nuwe universiteite wat onderskeidelik in Kimberley en Nelspruit opgerig gaan word, bekend gemaak. Die nuwe universiteit wat volgende jaar in Kimberley gebou gaan word sal as Sol Plaatje-universiteit bekend staan. Die universiteit in Nelspruit sal as die Universiteit van Mpumalanga bekend staan. “Ons jong mense is uitgehonger vir opvoeding,” het Zuma gesê. “Ons rig hierdie instansies op omdat ons seker wil maak dat elke provinsie hoër opleiding kan aanbied.” Die universiteite sal aanvanklik glo minder as 200 studente inneem. Zuma en Blade Nzimande, minister van onderwys, het besonderhede verskaf oor die vordering van die twee nuwe universiteite. Tydens sy staatsrede het Zuma aangekondig dat die bouwerk aan dié projekte hierdie jaar nog sal begin. Zuma sê die universiteite sal volgende jaar oopmaak en in 2015 na hul nuwe perseel skuif.